РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/399-21

4. октобар 2021. године

Б е о г р а д

ЗАПИСНИК

15. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 4. ОКТОБРА 2021. ГОДИНЕ

Седница је почела у 12,00 часова.

Седницом је председавао Жарко Богатиновић, заменик председника Одбора.

Седници су присуствовали чланови Одбора: Гојко Палалић, Драгана Радиновић Марија Тодоровић, Марко Младеновић, Томислав Јанковић, Јелена Обрадовић, Невенка Костадинова, Акош Ујхељи и Мина Китановић, као и заменици чланова Одбора: Наташа Ивановић (заменик члана Весне Кришанов), Оља Петровић (заменик члана Марка Парезановића), Душан Марић (заменик члана Јелене Обрадовић) и Горан Тасић (заменик члана Александре Павловић Марковић).

Седници нису присуствовали чланови Одбора: проф. др Љубинко Ракоњац, Весна Кришанов, Марко Парезановић, Александар Југовић, Драган М. Марковић, Александра Павловић Марковић и Јасмина Каранац.

Седници су присуствовале и представнице Министарства за заштиту животне средине: Александра Имширагић Ђурић, помоћник министра и Слађана Брђић, шеф Одсека за заштиту од буке, вибрација и нејонизујућих зрачења, као и представнице Зелене столице: Ивана Јовчић (Центар за унапређење животне средине) и Асја Францицски (Млади истраживачи србије).

На предлог председавајућег, са 12 гласова „за“, једногласно, усвојен је следећи:

Д н е в н и р е д :

1. Разматрање Предлога закона о заштити од буке у животној средини, који је поднела Влада, у начелу;
2. Разно.

Пре преласка на рад по утврђеном дневном реду, са 12 гласова „за“, једногласно, усвојен је Записник 14. седнице Одбора за заштиту животне средине, одржане 9. септембра 2021. године.

Прва тачка дневног реда – **Разматрање Предлога закона о заштити од буке у животној средини, који је поднела Влада, у начелу**

Александра Имширагић Ђурић, помоћник министра за заштиту животне средине представила је Одбору овај предлог закона, подсетивши да је основни циљ доношења овог закона усклађивање, као и потпуно транспоновање Директиве 2002/49/ЕЗ Европског парламента и Савета о процени и управљању буком у животној средини. Циљ доношења овог закона је и утврђивање и остваривање мера система како би се избегла, спречила или смањила штетна дејства буке на здравље људи и животну средину. Директива 2002/49/ЕЗ успоставља надлежне органе одговорне за вођење политике заштите од буке, уводи обавезу израде стратешких карата буке, уводи годишњи сложени еквивалентни звучни ниво за дан, вече и ноћ, затим обавезу информисања јавности, као и обавезне рокове за достављање извештаја. Истакла је да је тренутно транспоновано око 44% Директиве 2002/49/ЕЗ и подсетила да је 2014. године Министарство заштите животне средине спровело детаљну анализу усклађености прописа са прописима Европске уније, уз помоћ ENVAP и PLAC пројеката. Овим предлогом закона прописују се мере и услови звучне заштите, услови за овлашћивање стручних организација, давање сагласност на акционе планове и вршење надзора и контрола над применом мера заштите од буке. Што се тиче појединачних извора буке, правно лице које је власник извора буке дужно је да обави прво мерење, поднесе извештај, као и да обезбеди услове и мере звучне заштите. Новина која се уводи овим предлогом закона јесте да контролу и мерење нивоа буке из угоститељског објекта може да изврши комунални милиционар уређајем за мерење буке. Када је реч о јавним окупљањима и манфестацијама, организатори су дужни да их пријаве 20 дана унапред са утврђеним мерама заштите од буке. Нагласила је да се овим предлогом закона налаже да су субјекти заштите животне средине дужни да јавности обезбеде јасан приступ информацијама и подацима из стратешких карата и акционих планова. На крају свог излагања, истакла је да се предложеним законом врши транспоновање Директиве 2002/49/ЕЗ и Директиве 2015/996/ЕУ као и да ће потпуна усклађеност бити постигнута усвајањем Правилника који ће пренети или се позвати на Директиву 2015/996 о утврђивању заједничких метода за процену буке која ставља ван снаге и замењује Прилог 2 Директиве 2002/49/ЕЗ.

У дискусији су учествовали: Гојко Палалић, Ивана Јовчић, Слађана Брђић и Александра Имширагић Ђурић.

Истакнуто је да су надлежности комуналног милиционара, које овај предлог закона дефинише свакако боље решење од досадашње праксе која подразумева да након пријаве на терен излази инспекција, која да би констатовала проблем и која позива службу која се бави мерењем буке, те да се тиме додатно компликовао цео поступак, док сада комунални милиционар са собом има уређај за мерење буке којим може одмах на лицу места да утврди стање и поступи у оквиру својих овлашћења.

Постављено је питање зашто се у члану 39 став 1. тачка 7), који говори о информисању јавности, позива на члан 27. Предлога закона, а не на члан 28, будући да се члан 28. односи на информисање јавности. Указано је и на више техничких грешака које се у тексту појављују, као нпр. „милиционар“ и „милиционер“ које би требало усагласити.

Предложено је да се члан 39. који говори о прекршају одговорног лица у органу државне управе допуни одредбом на основу које ће одговорно лице такође бити кажњено уколико не достави извештај о мониторингу буке Агенцији за заштиту животне средине. Постављено је питање да ли се континуирано мерење које се спомиње у члану 24. односи на мерење у току 365 дана. Појашњено је да се споменуто мерење односи и на мерење у току 24 часа.

На предлог председавајућег, Одбор је, са 13 гласова „за“, једногласно, одлучио да предложи Народној скупштини да прихвати Предлог закона о заштити од буке у животној средини, који је поднела Влада, у начелу.

За известиоца Одбора на седници Народне скупштине одређен је Гојко Палалић, члан Одбора.

Друга тачка дневног реда – **Разно**

У оквиру ове тачке није било дискусије.

Седница је завршена у 12,35 часова.

СЕКРЕТАР ЗАМЕНИК ПРЕДСЕДНИКА

Милица Башић Жарко Богатиновић